Jiesios piliakalnis

**Jiesios piliakalnis** (arba ***Pajiesio piliakalnis, Napoleono kalnas***) – piliakalnis Kaune, prie Piliakalnio gatvės, kairiajame Nemuno krante, tarp Panemunės ir geležinkelio tiltų. Aukštis 63,6 m. Šlaitai statūs, apaugę lapuočiais. Į pietryčius nuo piliakalnio į Nemuną įteka Jiesia.

## Istorija

Piliakalnis datuojamas I tūkst. Tai natūrali kalva, pritaikyta gynybai. Pietinėje ir šiaurinėje papėdėse buvo senovės gyvenvietė, joje rasta grublėtosios ir žiestos keramikos, XIV–XVII a. kultūrinis sluoksnis.

Nuo XIX a. dar vadinamas Napoleono kalnu – spėjama, kad prancūzmečiu nuo šios kalvos Prancūzijos imperatorius Napoleonas 1812 m. birželio 24 d. stebėjo Didžiosios armijos persikėlimą per Nemuną į Rusijos imperiją.

Pasak amžininkų atsiminimų, 1812 m. birželio 23 d. *Napoleonas Bonapartas atvyko prie Nemuno, šalia Panemunės, kur stovėjo Juozapo Niemojevskio brigados 6-asis lenkų kavalerijos pulkas. Apsivilkęs pulkininko Mykolo Pongovskio surdutą ir užsidėjęs jo skrybėlę, karvedys išžvalgė upę nuo Panemunės iki Aleksoto. Didžiosios armijos tiltų statybos daliniui vadovavo generolas Žanas Baptistas Eble. Jam buvo įsakyta pastatyti tris tiltus per Nemuną, 300 metrų vieną nuo kito. Iš jų du turėjo būti pastatyti tarp Panemunės ir Jiesios upės, o vienas – į kairę nuo šios upės, priešais kalną, nuo kurio imperatorius pasirinko vadovauti perkėlai. 22 val. vakaro prasidėjo perkėlos per Nemuną operacija.*

## Įamžinimas

1913 m. Napoleono žygio 100 metų sukakties proga čia lankėsi Rusijos caras Nikolajus II ir ketino pastatyti šiam įvykiui pažymėti paminklą, tačiau dėl istorinių aplinkybių tai padaryta nebuvo.

Piliakalnis priklauso 1960 m. įsteigtam Jiesios kraštovaizdžio draustiniui. Ant kalno švenčiamos senovinės baltų šventės. 1997 m. gruodžio 31 d. Jiesios piliakalnis įrašytas į Lietuvos Respublikos kultūros paminklų sąrašą. 2019 m. kovo 19 d. Prancūzijos ambasadorė Lietuvoje Claire Lignières-Counathe bei Kauno miesto meras Visvaldas Matijošaitis oficialiai atidengė informacinį stendą piliakalnio viršutinėje, apžvalgos aikštelėje, bylojantį apie vieną sėkmingiausių Prancūzijos armijos persikėlimo operacijų per upę karybos istorijoje. Be to, sumontuoti nauji 127 m. ilgio laiptai į kalno viršūnę. Atvykusius prie piliakalnio lankytojus pasitinka didžiulė 6 metrų pločio ir 3 metrų aukščio garsaus paveikslo reprodukcija. Dailininkų Ignaz Sebastian Klauber ir Giuseppe Pietro Bagetti kūrinio „Imperatorius Napoleonas stebintis per Nemuną persikeliančia Didžiąją Armiją, 1812 m. birželio 12 (24) d.“ (1814 m.) kopija.

## Šaltiniai

## Galerija

Napoleon Neman.jpg|Anonimas, „Didžiosios armijos“ persikėlimas per Nemuno upę
Eugene Beauharnais Crossing Niemen 1812.jpg|Adamas Albrechtas, „Italijos korpuso, vadovaujamo Eženo Boharne, persikėlimas per Nemuno upę, 1812 m. birželio 30 d.“ 1815–1825 m. Ermitažo muziejus, Sankt Peterburgas, Rusija
Изо к статье «Ковно». Переход через Неман 12 июня 1812 года и начало войны 1812, 1813 и 1814 гг. ВЭС (СПб, 1911-1915).jpg|Persikėlimas per Nemuno upę ties Kaunu, 1812 m., iliustracija iš *Военная энциклопедия. Россия*, СПб., 1911—1915.
Crossing the Neman in Russia 1812 by Clark.jpg|Klarkas „Napoleono kariuomenė keliasi per Nemuno upę.
Napoleon hill001.JPG|Vaizdas į piliakalnį nuo Piliakalnio gatvės
Napoleon hill002.JPG|Vakarinis šlaitas
Napoleon hill003.JPG|Nemuno pakrantė


## Nuorodos

* Pajiesio piliakalnis
* Hillforts.eu atvirųjų duomenų ištekliai